AVISO FITOSANITARIO 20/08/2021 - Avisos Fitosanitarios 2021 - Areeiro\nINFORMACIÓN FITOSANITARIA 20 de agosto\nEstado fenolóxico: M1 - M2 - (83-85 da codificación BBCH)\nUnha semana máis, as temperaturas mínimas destes días foron elevadas (salvo algunha excepción), situándose en xeral na contorna dos 13-17 ºC, e tamén houbo varias horas de humidade foliar a pasada fin de semana e esta noite, amais de humidades relativas altas para as temperaturas diúrnas que se chegaron a dar. Como xa saberán, o fungo causante desta enfermidade desenvólvese perfectamente nestas condicións e de feito observamos un avance na presencia de manchas esporuladas nos gromos terminais de moitas viñas, e unha presenza significativa de rebuscos afectados nas parcelas que levan máis tempo sen tratamentos.\nTamén a parte superior das parras máis frondosas ás que non lle chegaron os tratamentos anteriormente realizados perderon bastante folla, e o mesmo as nosas plantas testemuña, que están xa moi defoliadas. Precisamente no captador de esporas instalado nestas plantas testemuña na nosa viña de Areeiro (proxecto VITICAST) os recontos dos que dispoñemos reflicten a situación climatolóxica antes referida: valores altos na fin de semana, e máis baixos despois aínda que con tendencia a aumentar.\nSegundo as previsións meteorolóxicas consultadas, entre hoxe e mañá poderá producirse algunha precipitación feble pero despois tenderá a estabilizarse a climatoloxía, co que a posible choiva no debería xerar problemas maiores, dada a elevada densidade de vexetación deste ano.\nTamén observamos un novo incremento na presenza de síntomas desta enfermidade, en especial nas follas e pampos máis tenros das plantas testemuña e naquelas viñas que levan máis tempo desprotexidas. De feito, nalgún caso será conveniente aplicar un tratamento despois da vendima, non só fronte este patóxeno senón tamén fronte ao mildio.\nNon observamos, nas parcelas visitadas, síntomas da enfermidade nin sequera nas plantas de variedades sensibles pola condición do seu acio e/ou da pel da uva.\nCo cambio na climatoloxía para hoxe-mañá segundo as previsións hai máis probabilidade de que se instale o patóxeno, pero si se mantivo unha boa sanidade da uva non é probable que se produzan danos ao recuperarse case de inmediato o anticiclón. De instalarse puntualmente o fungo, pódense eliminar os grans/acios afectados ou ben aplicar un funxicida (salvo nos casos en que as adegas limiten os tratamentos) con moi curto prazo de seguridade.\nVolvemos ter poucas capturas de machos de Lobesia botrana nas trampas, e o número de ovos e penetracións das eirugas foi tamén moi reducido nas viñas visitadas.\nFinalmente, na viña onde recolleramos os primeiros dous individuos de Scaphoideus titanus a semana pasada non se apicou aínda o tratamento que fora recomendado, e esta semana volvéronse capturar outros dous. Canto aos demais cicadelidos, o número de insectos mantívose reducido tamén, coma no resto da campaña nas viñas que nós controlamos.\nA presenza de plantas con síntomas de estrés hídrico incrementouse, coas altas temperaturas, nalgunhas parcelas, así coma a intensidade dos síntomas de patoloxías da madeira nas plantas onde xa apareceran.\nSabemos que as poboacións desta praga poden ser moi variables entre parcelas, pero nesta ocasión queremos facer notar que nesta semana tivemos as maiores capturas de toda a campaña na nosa trampa de Areeiro (15 machos).\nNesta semana xa non observamos, nas nosas revisións, incidencia algunha de eirugas, só atopamos crisálides e a brotación das plantas é máis xeneralizada.


Proxecto SalvaVidas\tNovas Xaneiro 11 2017\t Visitas: 6100\nSalvavidas somos unha empresa de desfibriladores e material sanitario preventivo, especializada no aluguer e venda de desfibriladores semiautomáticos externos e espazos cardioprotexidos. Somos distribuidores das primeiras marcas de desfibriladores. Fórmulas para obter desfibriladores sen investimento.\nSomos un distribuidor oficial en España de marcas líderes de desfibriladores, somos unha empresa seria, profesional e de confianza, apoiada por marcas internacionais líderes. Durante moitos anos ofrecemos aos nosos clientes servizos para a compra e aluguer de desfibriladores DEA DESA, tamén ofrecemos formación e cursos sobre soporte vital básico e xestión DESA, instaladores de espazos cardioprotexidos e cunha fórmula para obter desfibriladores gratuítos coas nosas pulseiras Lifeguard, que Por 3 € por unidade podes obter desfibriladores, armarios, formación e incluso mantemento do desfibrilador.\n1.000 € 3 pulseiras = desfibrilador tipo 1 + instalación + Curso de formación para 8 persoas homologado polo CC.AA.\nPodes contactar connosco a través da web ou no número de teléfono 911 250 500. Lembre que tamén pode contribuír a aforrar máis vidas.


CxL apunta a "responsabilidades políticas" de Crespo no caso do exasesor - DZ\nCxL apunta a “responsabilidades políticas” de Crespo no caso do exasesor\nAconséllale "que diga a verdade e se desculpe".\nCompromiso por Lalín advirte que non calará “ante o silencio do goberno de Crespo no caso do exasesor do Concello, que presuntamente segue a utilizar medios públicos e facendo funcións de dirección coas brigadas de obras, a pesar de cesar na súa condición no pasado mes de xuño, como confirmou o secretario do Concello á nosa formación hai escasos días”.\nCxL aconséllale a Crespo “que diga a verdade e se desculpe, xa que poderían existir evidencias -incluso gráficas- de esta situación, da que so el pode ter responsabilidades políticas, ao ter sido un cargo de libre designación da Alcaldía, así como ser o mesmo rexedor o que ratificou o cese”.\n“Estamos”, din dende CxL, “ante un episodio con consecuencias politicamente devastadoras para o PP se non ten a humildade de recoñecer os feitos”. Sinalan tamén que “incluso podería ter graves consecuencias persoais para o ex asesor – cuestión que non desexamos, xa que respectamos a traxectoria da persoa- se estivese presuntamente cobrando algún tipo de prestación de paro, mentres exerce de xeito escuro funcións caciquís e clientelares, co ok da Alcaldía”.\nCompromiso quere lembrar que “por algúns episodios inmensamente menos relevantes, chegouse a mobilizar a policía xudicial en Lalín a instancia da entón oposición do PP, e suxerímoslles que repasen o Código Penal no artigo 404 e seguintes”.\nDo mesmo xeito anuncian o seu apoio á iniciativa do BNG de crear unha Comisión de Investigación Municipal, “ante a gravidade dos feitos, que demostran o xeito de entender a política local por parte do Partido Popular”.


Vieiros: Galiza Hoxe - O software en galego emancípase para sobrevivir\nO software en galego emancípase para sobrevivir\nA nova plataforma de tradución de software libre, xurdida e autoxestionada pola comunidade, xa ten garantida a súa existencia para unha década, á marxe dos gobernos.\nM. del Río - 13:45 28/10/2009\nTags: G11n plataforma software libre tradución\nUnha das xuntanzas sobre localización cando Suso Baleato (á dereita) era coordinador de Mancomún\nA incerteza sobre se a Xunta de Galicia, a través de Mancomún, seguirá a ofrecerlle apoio técnico á comunidade de tradución de software libre fixo que se constituíse a plataforma G11n.net. A iniciativa partiu da Ciberirmandade da Fala (CIF), aínda que está aberta a toda a comunidade, que decidirá cal será o seu funcionamento interno.\nSegundo explicou Alexandre Prieto, da Ciberirmandade, a iniciativa materializouse despois de varios meses de traballo, até culminar co lanzamento oficial do sitio este luns. Antes do verán, coa alerta do desmantelamento de Mancomún, as CIF abriron unha mobilización e contactaron coa Secretaría Xeral de Modernización para coñecer cal era a súa postura. "Sorprendendeunos a falta de mobilización dos grupos de tradución", asegura Prieto.\nA iniciativa de crear G11n.net comezou a recabar diversos apoios, entre eles o de Suso Baleato, que fora coordinador de Mancomún durante o anterior Goberno. Baleato considera que o papel de Mancomún no referente á tradución de software "xa é un peso morto", e que xa está cumprido. O labor de ordenar o "estado tribal" en que se atopaba antes a localización ao galego, de unificar o estilo e o léxico, "está aí, conseguiuse, está xa asumido, non pasa nada". Pero, o que se perdeu "son os recursos". A Xunta podíase permitir contratar empresas para que acometesen a parte máis dura da tradución, pero iso xa non acontece. "Hai un baleiro e xorde G11n", afirma Baleato.\nA plataforma ten o obxectivo de "suplir ese instrumento con comunidade, optimizando esforzos" para "facer viábel a tradución de software ao galego con independencia do que fagan as Administracións públicas". Naceu aproveitando "unha situación de crise" para "que a xente vexa que a comunidade non pode depender das administracións".\nPara poñer en marcha G11n fíxose unha copia de seguridade de todos os textos traducidos e aloxados nos servidores de Mancomún, e creouse "unha canle de comunicación". "Se a Administración decide corrixir o seu rumbo galegófobo e seguir a liña correcta marcada polo bipartito", no referido á tradución de software, "benvidos sexan", afirma Baleato. Pero ese traballo xa non se perdeu. "Non é unha plataforma política, só de tradución, e quen queira axudar, que axude", conclúe.\nA parte económica\n"Con cinco mil euros asegurouse a viabilidade da plataforma para os próximos 10 anos", afirma Baleato. Alexandre Prieto precisa que ese custo, que a primeira vista non parece tan elevado, é unha parte mínima do que supón o mantemento da plataforma, e que se suple coas achegas da comunidade: "A Ciberirmandade dálle o seu apoio total a esta iniciativa. Nós encargámonos directamente da administración da máquina. O custe do seu aluguer é o de menos". Suso Baleato salienta que conta co apoio de "expertos en administración de sistemas, en tecnoloxía computacional... xente de primeiro nivel internacional, repartida por todo o mundo, que puxemos o noso coñecemento, reducindo o custo desta infraestrutura".\nEse financiamento conseguiuse "mediante subscrición popular", explica Prieto. "As nosas contas son públicas. Sempre fixemos así e seguiremos facéndoo". Como membro da Ciberirmandade, expresou que "nós non queremos subvencións" nin depender economicamente das Administracións. "Non queremos poñer o logo da Xunta nin de ningunha institución que despois poidamos criticar", afirma, aínda que o xeito de financiamento de G11n.net será "o que decidan os usuarios. A plataforma está montada entre todos".\nEn G11n.net xa están operativos roldas de distribución, un servidor de IRC (chat), xestión de proxectos, unha wiki interna e outra pública, e iranse incorporando máis servizos co obxectivo de centralizar toda a tradución de software ao galego. "Nas primeiras 24 horas rexistráronse 27 persoas", anunciou Prieto.\nUn proxecto perdurábel\nA autoxestión e a independencia coa que nace G11n.net é un xeito de asegurar a supervivencia da súa actividade, "con independencia do que fagan os gobernos", explica Suso Baleato. "Aínda que prohibisen o galego, o noso traballo seguiría existindo, é unha iniciativa privada". A infraestrutura xa está montada e o traballo previo preservado. Agora só queda que a comunidade de tradución faga uso desa plataforma que, á súa vez, recabe o apoio de máis persoas voluntarias. A próxima e inminente data simbólica será o lanzamento da nova versión do sistema operativo Ubuntu, Karmic Koala, o 28 de outubro, onde se verá reflectido boa parte dese traballo.\nPregúntanlle ao Goberno se seguirá a apoiar o software libre


Morea Baleira: diciembre 2012\nA flor de toxo dos folkgazais\nA banda veigueña Os Folkgazais veñen de estrear o seu primeiro videoclip, "Flor de Toxo", unha historia de amor no rural, correspondente á canción homónima incluída no seu segundo álbum "Haiga" (verba que por certo nin sequera recolle o Estraviz e si o fai curiosamente a RAE).\nXa tiña autoeditado no 2007, "Cama de Folkga". Jorge Deaño (percusión), Marcos Méndez (baixo), Abel Pérez (acordeón) J. Antonio Fernández (trompeta) e a voz limpa e clara de Ruth Martín son as pezas que moven o engrenaxe deste conxunto de estética de antano e son pulcro. Os Folkgazais definen o seu estilo como Pachanga-Folk, son xurdido da mestura de orquestras dos anos 40, 50 e 60 cos novos grupos folk e coas bandas actuais.\nOs seus comezos son recentes, aló polo 2007, mais a canción lixeira que practican conecta con todo tipo de público a través da música orixinal e sinxela e das melodías evocadoras ben traballadas.\nOs Folkgazais son banda criada nese cruce de camiños onde xorden ideas de intercambio cultural e que está situado estratexicamente na Mariña e no Occidente ástur.\nPublicado por Morea Baleira en 17:24 No hay comentarios:\nEtiquetas: A Mariña, cultura, música, Ribadeo\nA posición non importa\nFacelo de pé fortalece a columna;\ncara abaixo estimula a circulación do sangue;\ncara arriba é máis agradábel;\nfacelo só é rico, pero egoísta;\nen grupo pode ser divertido;\nno baño é moi dixestivo;\nno auto pode ser perigoso.\nFacelo con frecuencia\ndesenrola a imaxinación;\nentre dous, enriquece o coñecemento;\nde xeonllos, resulta doloroso.\nEn fin, sobre a mesa ou sobre o escritorio,\nantes de xantar ou da sobremesa,\nsobre a cama o na hamaca,\nespidos ou vestidos,\nsobre o céspede ou na alfombra,\ncon música ou en silencio,\nentre sabas ou no baño\nfacelo, sempre é un acto de amor e de enriquecemento.\nNon importa a idade, nin a raza, nin o credo, nin o sexo, nin a posición económica.\nLer é un pracer!!!\n#Tradución ao libre albedrío dun texto que circula pola internet e do que descoñezo a autoría.\nPublicado por Morea Baleira en 10:23 No hay comentarios:\nEtiquetas: cousas, humor, literatura\nPublicado por Morea Baleira en 10:19 No hay comentarios:\nPublicado por Morea Baleira en 14:42 No hay comentarios:\nRibadeo conta Feisbuc\nDavid contra Goliat. A ditadura que impón feisbuc sobre Ribadeo xera un enorme descontento popular, case chegando a alarma social. A única opción posible que a ferramenta deixa para a localización xeográfica do municipio é "Ribadeo, Asturias, Spain". O único que atina é o primeiro e, para os máis ortodoxos, aceptaremos o terceiro como animal de compañía. Ribadeo sempre foi a Porta Norte da Galiza e feisbuc quere transformalo na saída occidental de Asturies.\nXa dicía Karl Marx que a historia da sociedade é unha historia de loita. E para resolver este conflito orixinado por Mark Zuckerberg hai que participar na batalla e gañar a guerra. Non serve declararse vencido ante o poderío da raíña das redes sociais.\nSempre hai armas segredas e alternativas para a loita de guerrilla desde a trincheira. Botade unha man achegando o voso apoio aos activistas de "Ribadeo non é Asturies".\nPublicado por Morea Baleira en 9:40 No hay comentarios:\nEtiquetas: A Mariña, heroes, mundo, redes sociais, Ribadeo\nPublicado por Morea Baleira en 9:47 No hay comentarios:\nO Apalpador visitará Barreiros acompañado do espectáculo musical "TIC TAC" de Pablo Díaz\nO Colectivo Cultural Ollomao organiza, por segundo ano, unha xornada en torno á figura do Apalpador. Co gallo das datas do Nadal, este xigante carboeiro baixa das montañas luguesas para visitar as casas das nenas e nenos. Conta a tradición que o Apalpador chega cargadiño de castañas que lles deixa ás e os pequenos da casa tras apalparlles as barrigas, e a aquelas que están cheas dilles "Así, así esteas todo o ano".\nO Apalpador visitará Barreiros o vindeiro domingo 30 de decembro, entre as 11:30h. e 12:30h. Percorrerá parte do concello barreirense anunciando a súa chegada, e pola tarde, ás 18.30h. estará na Praza do Concello para traernos a voz das nenas e nenos do Caurel; voces que recolle durante todo o ano para divulgar entre a xente con contos, lendas e historias, a riqueza cultural, etnografía e personaxes mitolóxicos galegos. O Apalpador transmite ademais un compromiso coa natureza, xa que explica como, debido ao lixo e ao lume, se atopa con tremendas dificultades para viaxar ás casas dos meniños e meniñas. Por esta razón, o Colectivo Cultural Ollomao e o Apalpador volverán obsequiar ás nenas e nenos cunha planta dunha árbore autóctona para que lle axuden na súa labor de recuperar os bosques galegos.\nA chegada do Apalpador estará tamén acompañada de música galega. O colectivo barreirense achega a Barreiros o "TicTac", primeiro libro-disco de Pablo Díaz Carro, adicado especialmente ás e os máis pequenos.\nPara a entidade organizadora "esta xornada constitúe un xeito de divulgar as tradicións e a cultura galegas, como un xeito de coñecer e pór en valor o propio de cara a normalizar as nosas tradicións; moito menos normalizadas e desprazadas por outras conmemoracións asumidas polo conxunto da sociedade. Para o Colectivo Cultural Ollomao é unha prioridade absoluta que a sociedade galega coñeza as propias tradicións e daí o seu compromiso coa recuperación e a normalización das mesmas, compromiso que tenta transmitir na súa actividade habitual".\nO Apalpador é un personaxe mítico galego que baixa polo Nadal a levarlles os agasallos aos nenos e nenas. Entra de noite nos seus cuartos cando están durmidos e apálpalles a barriguiña por ver se están mantidos e déixalles, ademais de outros regalos, unha presa de castañas.\nTen un tronco común con outras tradicións europeas e do norte do Estado español(Olentzero basco e Esteru astur-cántabro) e probablemente a mesma orixe, pero que desgraciadamente en Galiza estaba practicamente esquecido. O rito da Noite do Apalpadoiro foi descrito por varios estudosos e a figura do personaxe refírese na zona da montaña luguesa e, nomeadamente, no Caurel. No oriente ourensán existen referencias a este personaxe aínda que, nalgúns casos, con outros nomes e, noutros, con atribucións menos simpáticas como son as de espantar aos nenos. Porén os traballos de divulgación que se teñen levado a cabo nos últimos anos, pretenden espilo das deturpacións que ben poden responder a superposicións pouco afortunadas doutros costumes e quedarse co concepto positivo do personaxe e co seu agarimo.\nAVISO: Este texto non está escrito polo autor do blog. Trátase dunha achega informativa redactada polo Colectivo Cultural Ollomao.\nPublicado por Morea Baleira en 20:17 No hay comentarios:\nEtiquetas: A Mariña, Barreiros, cultura, galego, Galiza, música\nFalou o Papa, falou deus\nTal e como se agardaba, Bieito XVI dirixiuse ao mundo en noiteboa para enviar a súa mensaxe de paz, amor e regaliz a través das ondas hertzianas e das pombas espirituais. O Papa fixo un chamamento a cristiáns e musulmáns (supoño que os xudeus irán incluídos no lote) para que constrúan "os seus países en paz". Eu, que son ateo, terei que axudar ao meu país desde as trincheiras para recuperalo dunha suposta apropiación indebida do mesmo pola xerarquía clerical.\nCristiáns, musulmáns e xudeus converteron a relixión nun perigo para a convivencia pacífica da humanidade. As tres crenzas son culpables de ter rachado a pluralidade do politeísmo para transformar o monoteísmo nun movemento intolerante e excluínte.\nBieito XVI volve chamar a pantasmas do pasado para convertelos en entes actuais, traballadores a prol do monoteísmo en auxe e xunguidos aos poderes políticos dos estados. O fanatismo é expansivo e virulento. A crenza exclusiva nun deus e o rexeite a outras deidades e a outros xeitos de pensar transpórtanos séculos cara atrás na convivencia social.\nNon é preciso ollar moi lonxe. A exacerbación dogmática non está so detrás das accións violentas en territorios musulmáns, xudeus ou nos EUA. Témola no estado español, cun binomio, Rouco-Wert, que pretenden adoutrinar aos cativos desde a escola pública. Casos como o acontecido en Zas semellan o retorno de Torquemada á península ibérica.\nAos escépticos, agnósticos e ateos non nos van queimar en fogueiras, pero tampouco nos queren deixar ocupar moita parcela nunha sociedade na que se pretende impoñer a verdade e a moralidade monoteísta. Falou o Papa, falou deus.\nPublicado por Morea Baleira en 10:39 No hay comentarios:\nEtiquetas: cousas, mundo, política, social\nPolo Nadal, agasalla Sons, Letras e Actitudes\nO Nadal é unha festa na que todos pretendemos aparentar ser mellores persoas, máis solidarios e máis afectivos. Para os católicos, chega envasado en espírito relixioso. Para os amantes do bo comer, preséntase con suculentas ceas e xantares (o que pode, que cada vez somos menos). Para os seguidores de Baco, as datas son as propicias para o exceso etílico. En fin, cada quen ten a liberdade de gozar do feirado como lle pete.\nDo que ninguén se pode librar é do bombardeo masivo e indiscriminado xerado desde a sociedade de consumo con munición publicitaria. Nesta ocasión vou aproveitar para contribuír ao napalm consumista.\nNada mellor nestas datas que agasallar con produto da terra, labrado a golpe da paus e navallas artesanais, convertido en sons, letras e actitudes. "República Billarda" é un dobre disco explosivo con toda a maxia do deporte rei que marca pautas na Galiza.\nPodes escoitar en dixital e de balde os temas do álbum: Disco Palán e Disco Billarda.\nPero non te esquezas que o mellor xeito de gozar destes estoupidos sonoros e tendo nas túas mans o CD. Merca aquí XA! ou solicítao no correo electrónico ovaral(arroba)hotmail.com.\nPublicado por Morea Baleira en 10:46 1 comentario:\nEtiquetas: billarda, cultura, galego, Galiza, música\nDo "Peace and Love" ao "Písalo"\nO código deontolóxico xornalístico lembra, en síntese, que hai que informar dun xeito veraz, interpretar e opinar desde o interese da sociedade, difundir, esixir e defender de maneira proactiva os dereitos de persoas e colectivos e, todo ilo, con independencia dos poderes establecidos na política ou nos mercados financeiros.\nImaxe: Dragan Humor Gráfico\nPoren todos, ou case todos, somos conscientes de que este código non se aplica na prensa profesional. Ao contrario do que ocorre con outras profesións, como avogados, médicos ou farmacéuticos, exercer con irresponsabilidade a xestión da información non ten consecuencias. Nos colexios da Avogacía, da Medicina ou da Farmacia as malas prácticas no oficio veñen acompañadas de suspensións ou de sancións.\nPero, é tan grave administrar interesadamente a información? Eu coido que si. A prensa, a radio e a televisión penetran con poderío na sociedade e teñen capacidade dabondo para matar ou adormecer movementos sociais ou iniciativas xurdidas desde o dereito popular ofrecendo enfoques malévolos.\nCando no xornalismo prevalece o punto de vista particular sobre o xeral empeza o discurso pseudoinformativo, con propaganda tendenciosa para facer subxectiva a realidade. Empézase a destilar mensaxes, ás veces calumnias, que converten o oficio nunha plataforma de rumores interesados para xerar confusións na mente do lector/espectador.\nA culpan, xa o teño dito, non é de todo o colectivo dos profesionais da palabra. Hai xente con moito oficio e que, con gran esforzo teñen unha credibilidade merecida. Os culpables, na maioría dos casos, son as empresas editoras que exercen presión, amezan e meten o medo no corpo aos seus redactores.\nA modo de anécdota ou broma, hai unha noticia xornalística real que se converteu nunha lenda urbana que aínda, a día de hoxe, moitas persoas dan por certa. Aconteceu no ano 1993 no estadio de Riazor, nun partido entre o Deportivo e o Sevilla. Un xogador local, logo dunha dura entrada, quedou tombado no céspede e nun xesto deportivo o equipo médico do Sevilla prestoulle a súa asistencia. Bilardo, o adestrador sevillista, enfadado berráballes aos seus: "Písalo, písalo, písalo". As cámaras de "El día después" exerceron de testemuña.\nA frase fíxose famosa por aqueles tempos. Dous anos despois na Romareda, o Zaragoza medíase ao Chealse. Ante unha dura entrada sobre un xogador inglés, os hooligans empezaron as provocar disturbios e tivo que intervir a policía.\nOs seareiros do Zaragoza usaron a expresión "Písalo, písalo, písalo" para animar ás forzas de seguridade. Pouco despois empezou a circular o bulo de que os hooligans ingleses deixaran de arrincar cadeiras e aplaudir á afección local por ter confundido o "Písalo" con "Peace and Love". Incluso comentouse que a prensa británica informara do feito e dos berros de "paz e amor".\nTodo mentira, por suposto. A realidade é que foi José María Petón o que inventou todo desde o "Carrusel Deportivo" da Ser e, logo, desde o programa de televisión "Punto Pelota"\nEste tipo de noticias, non son daniñas en si mesmo, pero desprestixian á profesión por non aplicar ningún filtro para comunicar.\nA realidade incuestionable é que nas liñas editoriais da prensa actual cambiouse o modelo "Peace and Love" polo modelo "Písalo", agás honrosas excepcións que son de xustiza recoñecer.\nPublicado por Morea Baleira en 13:55 No hay comentarios:\nEtiquetas: cultura, Galiza, prensa, social\nUnha economía de risa en oito viñetas\nUnha visión mordaz da actualidade económica e social a ollos dos debuxantes de lainformación.com, Ferrán Martín e JR Mora.\nPublicado por Morea Baleira en 18:52 No hay comentarios:\nEtiquetas: cousas, crise, humor, política, prensa, social\nSuso Barral e Peter Schneider, a arte da imaxe desde Garabolos\nChapa-Pote. Imaxe Suso Barral\nDesde cativo sentinme atraído polo mundo da fotografía. O meu nunca pasou de darlle ao click e agarda que unha musa pasase despistada polo lugar. Ser fotógrafo require moito, aínda que teñas os coñecementos teóricos fundamentais, é preciso ter unha capacidade de visión moi persoal para traducila na maxia dunha creación artística.\nTiven a honra de ter traballado tres anos da miña vida pasada no mesmo sitio que Suso Barral e Peter Schneider. Foron moitos días e noites, moitos cafés e algunhas cañas, os que necesitei para comprender que detrás das creacións destes dous homes atópanse os artistas, que aplicando técnicas diferentes, imprimen unha estética persoal que logra conectar cos sentidos.\nSuso é un artista innovador, emprendedor en procura continúa de novos recursos para o vídeo e para a fotografía. Creador de imaxes con software 3D iluminadas con fotografía panorámicas, fotografías en 360º, recorridos panorámicos en 360º, formador de profesionais e moitas cousas máis. A súa galería de fotografía panorámica pasa por moitos puntos da xeografía galega, desde o Pazo de Fefiñáns ata o Castelo da Frouxeira. Foi Suso Barral, cando o vídeo en 360º aínda non estaba espallado polo estado, o primeiro en achegarse a esta nova experiencia cun dispositivo creado de xeito manual por el mesmo, no que por certo tiven a sorte (ou desgraza) de participar no papel de coello de laboratorio.\nPeter é un alemán, de fala fluída galega, chegado a Lugo desde terras de Malpica. O seu traballo é a fotografía social que combina coa publicitaria. O seu recoñecemento profesional ven abalado pola incontable cantidade de exposicións relevantes nas que ten participado na Alemaña, Polonia, Brasil e, por suposto, en diversos puntos da nosa xeografía. Como artista polivalente, tamén exerce como formador e educador experimentado en cursos e obradoiros de fotografía e laboratorio.\nNon perdades a oportunidade de coñecer a obra que, desde Garabolos, créase e expándese por toda Galiza e por toda a Galaxia.\nPublicado por Morea Baleira en 14:11 No hay comentarios:\nEtiquetas: cultura, Galiza, Lugo\nPublicado por Morea Baleira en 14:00 No hay comentarios:\nEnmarcada nas políticas de recortes, a Xunta agasalla viaxes\nNunha época na que choven recortes a diario e non ten pinta de escampar, tanto Rajoy coma Feijóo querémonos convencer de que a austeridade é a única vía para non afogar. Máis que indicación xa é unha obriga imposta.\nCando analizamos a austeridade que practican desde o Poder, sempre atopamos cousas rechamantes. Por poñer un exemplo, a Xunta de Galiza, a través da Secretaría Xeral para o Turismo puxo en marcha un programa chamado "Vive Galicia", co obxectivo de atraer visitantes foráneos e fomentar a mobilidade turística interior. Nada que obxectar, paréceme boa idea.\nPorén o alicerce no que se basea a campaña e un sorteo en Feisbuc de 1.887 paquetes turísticos repartidos en 52 ofertas variadas: natureza, gastronomía, golf, etc. Todo de balde. O investimento que fan as arcas públicas é de 326.498 euros. O único requisito para participar é facerse amigo de Turgalicia no Feisbuc.\nCando non hai creatividade toda solución pasa por inxectar cartos. Podedes consultar neste enlace -vivegalicia.promocionesturgalicia.es/bases.asp?idioma=2-\nPublicado por Morea Baleira en 12:56 No hay comentarios:\nEtiquetas: crise, Galiza, política, redes sociais, Xunta\nProgramación especial da TVG para a Fin do Mundo\nVenres, 21 de decembro do 2012 na TVG\n08:00 h Bos días\nO programa conducido por Marga Pazos e Almudena R. de Urzáiz cambiara o formato da cabeceira e pasará a chamarse “Último día”. Contará coa presencia de Alberto Nuñez Feijóo para inaugurar oficialmente a Fin do Mundo, acompañado por un nutrido elenco de personalidades políticas e financeiras que contribuíron de xeito positivo á chegada deste día. O presidente Rajoy dirá unhas verbas por vídeo-conferencia e o arcebispo de Santiago, Xulián Barrio, rezará pola alma de Mariló Montero. Verase en directo a caída dos primeiros meteoritos.\n10:19 h A cociña de André\nO cociñeiro André Arzúa xa non vai perder o tempo con receitas imaxinativas e saudables. Ensinaranos a abrir unhas latas de conserva e recoméndanos a inxestión masiva de licor café.\n10:45 h A nanny\nA serie de humor que protagoniza Fran Drescher queda suspendida. No seu lugar emitirase un capítulo de “The Walking Dead”\n11:32 h Infiltrados\nA serie australiana tamén suspendida. Emítese un episodio de “American Horror Show”\n12:19 h Reportaxes actualizad@s\nEmitiranse imaxes en directo dos tsunamis, das caídas de meteoritos e da alineación dos planetas do sistema solar\n12:33 h Era visto\nMoncho fará unha reflexión persoal sobre o que sucede nesta fin do mundo. Buscará culpables entre os veciños e os maias.\n12:38 h Calendario extravagante\nSi, extravagante e caprichoso. Podería cadrar, cando menos, en luns.\n12:40 h A Revista\nTati Moyano trae como convidado especial ao experto en finais do mundo Iker Jiménez. Falaran sobre a inversión dos polos magnéticos da Terra e sobre a revelación dos alieníxenas que estaban agochados entre nos. Seguiran chegando imaxes en directo sobre todo o que acontece.\n13:46 h Cada día un libro\nA lectura recomendada para hoxe é “O libro de O Apocalipse”\n13:47 h Galicia Noticias Mediodía\nInformacións puntuais desde distintos lugares da xeografía galega onde a Fin do Mundo se atope en estado máis avanzado.\n14:25 h Telexornal Mediodía\nFran L. Iglesias e Irene Lourido dedicaron todo o programa a informar da caída de meteoritos, dos tsunamis, da chegada de ovnis, da inversión dos polos e, sobre todo, do ben que está a xestionar a catástrofe Feijóo, produto dunha herdanza do goberno bipartito\n15:30 h Vivir aquí\nCambia a cabeceira por “Morrer aquí”\n15:43 h O Tempo mediodía\nVai estar fodido.\n15:56 h Cifras e letras\nPaco Lodeiro sae do armario e confesa ser membro da Ciencioloxía, ten un contrato asinado coa seita e seica un platillo voante vai recollelo antes da Fin do Mundo.\n16:26 h Libro de familia\nNon é preciso. A Fin do Mundo afectará a tódolos teus familiares, veciños e gatos.\n17:42 h Hamburgo\nPasa a chamarse Hirosima.\n18:25 h Boletín informativo\nBNG e AGE declaran unilateralmente a independencia do estado español, coas esperanzas postas en que a destrución de España non arrastre a Galiza.\n18:32 h O Tempo\nVai a peor\n18:34 h Criaturas\nCondenadas a desaparecer igual cos humanos.\n19:03 h A Revista da tarde\nQuique Morales fai un repaso lúdico por este día tráxico.\n20:19 h Información sobre o estado do mar\nSuperquecemento global, a auga do mar ferve.\n20:30 h Galicia noticias serán\nAlberto Mancebo nin se queira fai acto de presencia.\n20:58 h Telexornal Serán\nMarta Darriba comunica as ultimas novas chegadas á redacción. Terio Carrera resalta que a Lendoiro xa non lle poden ir as cousas a peor.\n21:52 h O Tempo serán\nPeor que fai unhas horas.\n22:04 h Luar\nXosé Ramón Gayoso será o encargado de despedir o mundo cun espectáculo no que participaran alieníxenas bailando o Gangnam Style, sairá o Sol pola noite para poder observar a caída dos meteoritos. Procederase á apertura do túnel entre o Taj Mahal e o Machu Picchu. Comezará a desintegración dos terrícolas. Farase un brinde e será a fin da Fin do Mundo.\nPublicado por Morea Baleira en 22:59 No hay comentarios:\nPublicado por Morea Baleira en 11:58 No hay comentarios:\nO emprego como obxecto de consumo\nAlgúns de vos xa teredes ollado a curtametraxe de Santiago Bou Graso, "O Emprego". Un vídeo que convida á reflexión sobre o mercado laboral actual, recorda o pasado e indícanos o futuro. O traballador como novo escravo do poder financeiro nun contexto de desemprego masivo e precariedade.\nPara quen non tivo a oportunidade de velo, se o desexa, pode prestar atención a estes 6 minutos de animación.\nPublicado por Morea Baleira en 15:42 No hay comentarios:\nEtiquetas: crise, industria, mundo, social, traballo\nPublicado por Morea Baleira en 1:02 No hay comentarios:\nPublicado por Morea Baleira en 17:27 No hay comentarios:\nPublicado por Morea Baleira en 22:33 No hay comentarios:\nO bo tabaco de Barreiros\n21/03/1936 Las Riberas del Eo\nImaxe Blog "Ribadeo e o cine"\nSempre lles resultou algo estraño aos meus amigos de cidade o cultivo de tabaco na Mariña. Sobre todo cando eu insistía nas historias que me tiña contado meu avó como labrego metido a estes traballos. Por iso quixen recoller un texto incluído no libro "Encontros", maxistral obra de artesanía para o recordo elaborada por D. Jesús Otero Pérez (Suso do Siñeiro), xornalista, escritor, barreirense ilustre. O texto lévanos á década dos anos 40, en pleno apoxeo destes cultivos polas terras mariñáns.\n"As fértiles terras de Barreiros alimentan moi ben os máis diversos froitos. As terras barreirenses "dan moito e bo", non se esqueza xamais.\nPatacas, millo, cebada, nabos, remolacha, tabaco...\nTabaco nesta zona? Pois si, e moi bo tabaco. Nosoutros fomos testemuñas deste feito.\nEstamos nos anos da metade da década dos 40. No barrio barreirense de Remior. Na miña querida e respectada Casa de Barreira. Dirixindo a facenda campesiña, un home moi preparado para lograr os mellores resultados. Aló o auténtico "capataz agrícola", experto gandeiro Tomás Pérez Barreira, home intelixente de bo escoitar, de ben facer. Persoa disposta , polo tanto, a toda nova modalidade positiva para o campo.\nTomás foi o primeiro en poñer no chan das carbalizas, formigón. Tamén fixo cambios nos medios de transporte dos produtos agrícolas. Sempre, en fin, destacou pola súa inquedanza no progreso da vida campesiña.\nA nosa testemuña que máis enriba dixemos, refírese á plantación do tabaco negro e rubio. Tomás, o noso tío e padriño, era moi bo amigo de Luís López Vilas, un barreirense que tiña un alto cargo na que entón se chamaba Compañía Arrendataria de Tabacos. Foi Luís, coñecido e apreciado aquí como Luís de Sidro, debido o nome da súa casa familiar, o que propuxo a Tomás de Barreira o cultivo do tabaco en Remior.\nA proposta foi aceptada. No se intre, o comezo dos traballos. Na súa hora, a recollida. Abundancia e calidade. Varios anos con éxito. Ata que causas doutra índole interromperon o cultivo.\nXa dixemos, hai unhas datas, que o Barreiros agrícola e gandeiro, tiña polos tempos que detallamos antes, unha moi notable importancia. Indicamos tamén que os mandatos dos tempos modernos foron cambiando a vida. Hoxe, o campo ten outra dimensión, nembargantes a calidade das terras de labrado, que aínda quedan sen a presión doutros sectores, como é lóxico, permanece e gústanos dicilo. Sentímonos sastisfeitos de lembrar os aconteceres que pola súa condición intrínseca e tamén extrínseca nunca perden actualidade."\nPublicado por Morea Baleira en 10:30 No hay comentarios:\nEtiquetas: A Mariña, agro, historia\nPublicado por Morea Baleira en 14:47 1 comentario:\nBNG A Mariña cara ás municipais\nFeijóo presentouse onte en Lugo, ante os seus simpatizantes, coa promesa de conquistar o poder na Deputación Provincial, mirando xa cara ás próximas municipais. Aínda están lonxe no tempo pero o PP lugués xa se puxo en camiño para mobilizar á base social do seu partido. Para facerse co bastón de mando en San Marcos, entre outros factores, axudaríalles moito a perda de votantes do BNG na Mariña de Lugo. Os pésimos resultados obtidos polos nacionalistas na comarca, cun serio retroceso, e o 51% do voto recadado polo PP danlle a Feijóo argumentos de sobra para posicionarse nun bo lugar nesta loita. A irrupción de AGE nos comicios restou unha morea de papeletas ao BNG nos 15 concellos da Mariña: o BNG obtivo 4.519 votos e AGE 3.731. O factor Beiras foi demoledor, liderando a coalición de Anova e Esquerda Unida foi capaz de transmitir unha ilusión colectiva semellante á Syriza grega.\nO traballo de militantes e simpatizantes do BNG na Mariña foi extenso e intenso. Mais os resultados non acompañaron e o mesmo Bloque o recoñece no seu documento Construíndo Futuro: "a nosa organización non sempre soubo atinar á hora de trasladar as demandas e sentimentos daquela parte da sociedade á que pretendemos representar e mobilizar para acadar os nosos obxectivos"\nDesde a web do BNG, baixo o epígrafe #proponconnosco, convidase á cidadanía en xeral a aportar ideas para optimizar recursos e mellorar a participación na sociedade. Un dos eidos máis febles que ten o Bloque na Mariña é o derivado do mal uso que se fai da internet e das redes sociais, claves no éxito de AGE. A diferenza con outras zonas, o BNG A Mariña non ten unha páxina web comarcal, carencia difícil de entender porque é a mesma organización a que se desconecta informativamente dos mariñáns descartando un recurso económico moi eficiente para achegar mensaxes. Outra cousa que me chama a atención é o mal uso que se fai no facebook dos perfiles das agrupacións locais do BNG. Deixan patente que non hai ningunha conexión entre eles, cada quen guinda no seu muro o que lle apetece, como se fose un navegante máis, e nalgúns casos a comunicación vólvese contraditoria, non é axeitada ou da pé para que se entre en discusións inútiles. A coordinación nas redes socias, a través dunha web comarcal, semella fundamental para que o Bloque poida transmitir a toda a cidadanía da Mariña unha mensaxe clara, segura, contundente e de confianza e unidade.\nO Bloque mariñán xa ten que empezar a preparar a cita coas municipais para recuperalo terreo perdido e ter en conta que nesta ocasión, a parte de AGE, haberá que estar pendente de Compromiso por Galicia, que xa ten unha clara vocación municipalista. Iremos vendo.\nPublicado por Morea Baleira en 0:22 No hay comentarios:\nEtiquetas: A Mariña, Galiza, política, redes sociais\nPublicado por Morea Baleira en 0:12 No hay comentarios:\nUn ribadense na revolución cubana\nPedro Rodríguez Villameitide naceu na parroquia ribadense de Couxela a finais do século XIX. Como tantos outros mozos da época emigrou a Cuba, casou e tivo en 1913 un fillo: Carlos Rafael Rodríguez. Co paso do tempo converteríase nunha das figuras máis prestixiosas da revolución cubana. Así o conta Lois Pérez Leira no seu libro "Cuba, os galegos e o Che".\nXa de mozo empezou na loita estudantil contra a ditadura de Machado. Gradouse como doutor en Dereito Civil e en Ciencias Sociais, Políticas, Económicas e Dereito Público, con notas de sobresaínte en tódalas materias. En 1958, xa integrado na revolución cubana, foi designado por Fidel Castro como representante do Comité Nacional da Serra Mestra. Logo do triunfo da revolución, desempeñou cargos moi relevantes no Partido Comunista e no goberno cubano. Faleceu na Habana o 8 de decembro de 1997. Coñecese que fixo unha viaxe privada para coñecer as terras de Ribadeo.\nPublicado por Morea Baleira en 11:17 No hay comentarios:\nEtiquetas: historia, mundo, Ribadeo\nA economía mergullada de subsistencia\nA Xunta de Galiza, a través da Consellería de Traballo, ven de anunciar un incremento significativo para o 2013 na loita contra a economía irregular. Prevé máis de 16.000 actuacións para detectar faltas de alta na Seguridade Social e traballos de perceptores de prestacións incompatibles. As áreas nas que se centrará a Inspección de Traballo serán fundamentalmente nos sectores da hostalería, do comercio polo miúdo e na construción.\nEntendo que toda iniciativa para paliar os efectos que supón a economía mergullada, aquela que escapa ao control do fisco, é positiva. Pero hai que andar con pasos moi medidos na loita contra esta fraude. Non se pode confundir a economía subterránea (a que practican empresas pantasma), a economía criminal (casos como o de Gao Ping) e a economía mergullada de subsistencia. Esta última merece unha consideración en tanto que non é un problema en si, senón que é o resultado demoledor do efecto das prácticas económicas neoliberais postas en marcha polo estado español.\nOs técnicos de Facenda concordan, e non se cansan de repetir, que a colosal bolsa de fraude fiscal está nos grandes grupos empresariais, nas empresas transnacionais e nas grandes fortunas persoais. As persoas que practican a título persoal unha economía mergullada de subsistencia non supoñen unha porcentaxe relevante na fraude fiscal. Moitos están condenados a vivir de costas a legalidade e si tiveran que tributar desaparecerían, o que implicaría para o estado un aumento no gasto das coberturas sociais. Si se persigue ao señor ou señora do Círculo de Lectores ou de Avón que traballa para chegar ao fin do mes, por mal camiño imos.\nPoren hai un nicho que a Xunta semella esquecer na súa cruzada contra o traballo irregular: as empresas eléctricas. Para que non coñeza a operativa, fago unha breve descrición. Desde a liberalización do sector eléctrico, as empresas empezaron nunha carreira pola captación de novos clientes. O primeiro obxectivo foron os consumidores con máis de 10Kw de potencia contratada pero agora, ante a previsible desaparición da Tarifa de Último Recurso (TUR), tamén tratan de captar clientes domésticos. As eléctricas, por suposto, non cometen ningunha irregularidade: acordan os servizos de captación de clientes con empresas externas legais que están dadas de alta na Seguridade Social e figuran no Rexistro Mercantil. Aquí xa empezan os chanchullos. Unha parte destas sociedades realizan o traballo de xeito legal, con xente do seu cadro de persoal ou con autónomos que lles facturan. Porén hai outro grupo que se nutre de desempregados aos que pagan en negro e que non teñen outro xeito de conseguir un salario. E non se poden facer autónomos porque as comisións son tan baixas que na maioría dos meses non lles chegaría para pagar a cota de afiliación. E agora, sabe alguén explicar quen é o culpable nesta cadea. As empresas eléctricas porque non lles importa o xeito en que se fan as captacións de clientes? As empresas externas que abusan da indefensión do desempregado? Ou o paisano que se abriga nesta economía mergullada de subsistencia porque non ten outra saída digna? E sobre todo, por que a Consellería de Traballo non considera prioritario actuar neste sector?\nPublicado por Morea Baleira en 18:49 No hay comentarios:\nEtiquetas: crise, industria, social, traballo


Telegram vs WhatsApp: que é mellor? | Foro móbil\nTelegram vs WhatsApp: que é mellor?\nEder Ferreno | | Redes Sociais, Telegrama\nWhatsApp vs Telegram. Esta é unha das comparacións ou batallas máis comúns entre os usuarios de Android e iOS. Estas dúas aplicacións de mensaxería son posiblemente as máis coñecidas e populares do mercado, con millóns de usuarios cada unha. Ao elixir unha destas aplicacións, moitos usuarios queren saber cal delas é a mellor.\nA continuación contámosche máis sobre estas dúas aplicacións de mensaxería para que saibas cal é mellor. Hai certos aspectos que axuda a determinar cal é mellor, nesta batalla de WhatsApp contra Telegram, pero en moitos casos tamén dependerá do que cada un busque nestas aplicacións para escoller a mellor.\n1 Privacidade e seguridade\n2 Funcións nos chats\n3 Chamadas e videochamadas\n4 Soporte multiplataforma\n6 WhatsApp vs Telegram: que é a mellor aplicación de mensaxería\nUn dos aspectos máis importantes desta comparación entre WhatsApp e Telegram é a privacidade e a seguridade. As dúas aplicacións teñen cifrado de punta a punta nos chats. No caso de WhatsApp, está presente en todos os chats, mentres que en Telegram só está dispoñible en chats secretos, os chats normais están cifrados, pero non de extremo a extremo. De feito, eses chats secretos son unha das claves desta categoría.\nTelegram engade unha capa adicional de seguridade e privacidade con estes chats secretos. Estes chats na aplicación non permiten capturas de pantalla, polo que todo o que se di nese chat permanece nese chat. Ademais, o teclado tamén se activa no modo de incógnito, de xeito que non se xeran suxestións nin se garda o escrito. Unha das características estrela destes chats secretos é que se autodestruen. Podemos escoller canto tempo tardan en eliminarse as mensaxes. Entón todo bórrase e ninguén ten acceso a esas mensaxes.\nTanto WhatsApp como Telegram tamén o permiten bloquear chats usando contrasinal ou impresión dixital, outra forma de protexer os teus chats. Ademais, no caso de Telegram pode usar a aplicación sen número de teléfono, algo que xa vos mostramos. Por iso, é outra forma de usar a aplicación dun xeito máis privado en todo momento. WhatsApp é unha aplicación onde a conta está asociada ao número de teléfono e só podes falar coas persoas gardadas na túa axenda telefónica. En xeral, Telegram é o que nos ofrece máis opcións de privacidade, o que o fai máis completo.\nFuncións nos chats\nA segunda parte en WhatsApp vs Telegram refírese aos propios chats. Nos dous casos atopamos dúas aplicacións de mensaxería, que nos dan idénticas funcións nos chats. Faise posible manter chats individuais e de grupo e enviar mensaxes de texto en ambos. Ademais, ambos teñen soporte para o envío de notas de son e podemos facer chamadas e videochamadas (individuais e grupais).\nTelegram converteu os adhesivos nunha das súas características, con moitos paquetes de adhesivos animados dispoñibles. Isto é algo que WhatsApp tamén copiou e cada vez vemos máis na aplicación de Facebook. Ambos permítennos enviar tamén emojis normais e GIFS. O envío de ligazóns funciona dun xeito similar e nos dous podemos ver vídeos en formato PiP.\nÁ hora de enviar ficheiros, Telegram é unha aplicación que nos ofrece máis opcións. A aplicación permítelle enviar ficheiros grandes, ata 2 GB de peso. Isto fai que a aplicación sexa ideal se temos que enviar vídeos ou fotos en formato RAW, por exemplo. Ademais, na aplicación temos o chat Mensaxes gardadas, que podemos utilizar como sitio de axenda ou notas ou simplemente para gardar fotos que non queremos perder.\nChamadas e videochamadas\nAmbas aplicacións admiten chamadas de voz e videochamadas, tanto individuais como en grupo. WhatsApp permítenos Videochamadas en grupo con ata oito participantes en total. Se queres facer un con máis persoas, podemos utilizar os Messenger Rooms, que se poden integrar na aplicación. Pero non é algo propio da aplicación en si, polo que para moitos usuarios é algo que podería verse como unha limitación.\nTelegram presentou as videochamadas o ano pasado, unha característica que os usuarios levan esperando con moito interese. Inicialmente estas videochamadas limitábanse só a outras individuais, pero durante algúns meses finalmente houbo soporte para videochamadas en grupo. Ademais, a aplicación superou WhatsApp no número de participantes, con soporte para videochamadas de ata 30 participantes. Podes ter máis, pero nese caso será só un chat de voz, sen cámara.\nAínda que tardaron máis en chegar, nesta comparación de WhatsApp vs Telegram parece claro que é o segundo que soubo facelo mellor. Dános videochamadas con soporte para máis xente, algo que fai que grupos de grandes amigos poidan usalo. Ademais de poder empregarse nun ambiente educativo ou laboral, cando hai que falar de algo en grupo, por exemplo.\nTanto WhatsApp como Telegram poden usarse no ordenador, algo que sen dúbida os fai especialmente cómodos. Aínda que o xeito de traballar é diferente. WhatsApp ten a súa versión no navegador, chama á web de WhatsApp. A partir de hoxe, pendente do lanzamento do soporte multiplataforma que chegará, esta versión no navegador depende do teléfono. A primeira vez que entramos temos que escanear un código QR. Ademais, cando queremos usar WhatsApp Web temos que asegurarnos de que o teléfono ten Internet, se non, non é posible usar a aplicación.\nTelegram tamén nos permite usalo no PC, aínda que no teu caso é a través dunha aplicación. Podemos descargar a versión de Telegram para o noso ordenador (compatible con Windows ou Mac). Nesta aplicación poderemos acceder coa mesma conta que temos no noso móbil, enlazando as dúas dun xeito sinxelo. Podemos usar a aplicación en PC sen depender da que teñamos no móbil. Así, podemos falar cando queiramos nesta versión, aínda que esquecemos o móbil na casa ou no traballo, por exemplo.\nO feito de que a versión de escritorio non dependa do teléfono é algo moi cómodo, iso dá moita liberdade ao usuario. Entón, nesta sección nesta comparación de WhatsApp contra Telegram, é de novo a segunda que leva o punto. Aínda que isto é algo que seguramente cambiará ou mellorará para WhatsApp cando finalmente lanzan o seu novo soporte multidispositivo, o que permitirá que esta versión no ordenador non dependa do móbil. Isto é algo que os usuarios levan moito tempo esperando.\nA personalización é outro aspecto a ter en conta nesta comparación de WhatsApp contra Telegram. Os usuarios de Android e iOS agradecen poder personalizar varios aspectos da aplicación. Telegram ofrécenos moitas opcións neste sentido, xa que podemos descarga temas para cambiar o aspecto xeral da aplicación. Ademais, a selección de temas que podemos descargar é moi ampla, polo que sempre podes escoller un tema que se adapte ao teu gusto en cada momento.\nTamén podemos personalizar o aspecto dos chats, escollendo os fondos que queremos ter nel. Isto é algo que tamén podemos facer en WhatsApp, que ten unha serie de opcións dispoñibles desde hai tempo para cambiar o fondo das conversas na aplicación. Trátase de cores sólidas, polo que non é revolucionario en absoluto, pero polo menos é unha forma de personalización que podemos empregar no móbil.\nAmbas aplicacións teñen soporte para o modo escuro, algo que sen dúbida é importante en Android. Entón, se isto é algo que che preocupa, porque é máis cómodo para ti deste xeito usar esa aplicación no teu móbil, en ambas aplicacións é posible. En xeral, podemos ver que é Telegram o que nos ofrece máis opcións de personalización, polo que se toma este punto.\nWhatsApp vs Telegram: que é a mellor aplicación de mensaxería\nSe fas o reconto entre as distintas seccións que mencionamos neste artigo, podes velo É Telegram a que destaca como a mellor aplicación de mensaxería nesta comparación. A realidade é que nesta batalla de WhatsApp contra Telegram, é a mellor aplicación de mensaxería rusa. Dános máis opcións nos seus chats, é moi personalizable, é unha aplicación segura e privada e ten unha versión de escritorio que non depende da aplicación móbil, algo que sen dúbida fai que sexa especialmente cómodo de usar.\nWhatsApp é a aplicación de mensaxería máis popular en todo o mundo, pero está vendo como Telegram gaña terreo. As súas caídas fan que Telegram gañe millóns de usuarios. Ademais, as moitas críticas ás súas políticas de privacidade fóra da UE fixeron que tamén perdese usuarios. Por este motivo, a pesar de que actualmente é a aplicación con máis usuarios, aos poucos vemos como Telegram vai gañando terreo no mercado e reforzándose como a mellor alternativa a WhatsApp.\nCamiño completo ao artigo: Foro móbil » Redes Sociais » Telegrama » Telegram vs WhatsApp: que é mellor?\nComo poñer o contrasinal aos ficheiros de Windows 11\nComo usar e engadir usuarios en Telegram sen ter un número de teléfono


A investigadora do CITIC da UDC, Verónica Bolón, é nomeada nova académica de número da Academia Joven de España - 21 Noticias\nA Academia Joven de España incorporou a 13 novos membros, seleccionados entre as 185 candidaturas presentadas\nDende a AJE destacan que “só un 7 % dos solicitantes foron seleccionados nun proceso realmente competitivo, especialmente debido á excelente traxectoria profesional dos candidatos. Ademais dos méritos académicos, tivéronse en conta outros factores como a diversidade dos candidatos e das áreas nas que traballan”.\nVerónica Bolón é enxeñeira informática, doutora en Informática pola Universidade da Coruña e profesora no Departamento de Ciencias da Computación e Tecnoloxías da Información da UDC. Como investigadora do CITIC, actualmente traballa en temas relacionados con varias áreas da Intelixencia Artificial, especialmente en Aprendizaxe Máquina para Big Data. En 2018 recibiu unha Beca Leonardo da Fundación BBVA para o traballo de investigación “Cando o tamaño importa: selección de características para wearables”. Tamén é secretaria da Asociación Española para a Intelixencia Artificial (AEPIA) e está comprometida co fomento das vocacións científico-tecnolóxicas entre as nenas, participando en actividades de divulgación e coordinando o nodo da Coruña do proxecto Inspira STEAM.\nCategoría: UNIVERSIDAD\tEtiquetas: investigadora citic udc, nova académica de número da Academia Joven de España, veronica bolon\n« Galicia alerta dos bandazos na negociación do Brexit\nEntregadas case 760.000 unidades de protección contra o coronavirus aos centros asistenciais de Lugo desde o inicio da crise sanitaria »


As túas balas » emigration\nDespois de dous fracasos laborais encadeados en menos de 24 horas, necesitaba alguén que me puxese as cadeiras no sitio e me fixese tremer as pernas. O individuo tocou que se chamase arnis: un panadeiro, loiro tirando a rubio, e paradoxalmente longo como un día sen pan. Os diálogos foron breves, e o ferrete preciso e correcto: facía o que cumpría, como cumpría. Pero neses diálogos breves noteille un aquel estraño, e pregunteille onde nacera. Respondeume que na aldea do lado, así que lle insistín con que se o seu nome era escocés, que nunca tal escoitara. El pensouno, púxose colorado e emendouse: en realidade nacera en Liepāja, unha vila da costa letoa, e levaba tres anos acó enfornando bolos e tortas de cenoura, algo que xa facía no seu país orixinario dende os dezaseis, quizais con ingredientes distintos. Eu imitei mellor o acento escocés, e cando marchou ía convencido (ou iso creo) de que cesare era de vilamarple de toda a vida.\nNo Comments in ferretes | 22/10/2008\nNon me refiro ao señor ryan que montou a compañía aérea, senón ao soldado, aquel que caeu ao outro lado das liñas inimigas e había que ir rescatar. A estadía en Rastalona permíteme acudir a un acto da comunidade galega na cidade. Naquela sala había unha ducia de soldados ryan, completamente illados. Visitan a ghalleira todos os vraos, incluso en ocasións con máis frecuencia. Mercan libros en galego, xúntanse con outros soldados ryan, falan con eles, comen polbo á feira e permanecen no que aparentemente é o maior dos contactos posíbeis. Pero inexplicabelmente cando van á ghalleira tamén viaxan no tempo ao ano 1965, ao 69, ao 74. E o diálogo con eles é tamén unha conversa con alguén conxelado dende hai trinta ou corenta anos.\nE o peor é que os marines ghalleiros non teñen pensado rescatar o soldado ryan. Quedarán xa, pra sempre, perdidos ao outro lado da liña inimiga.\nNo Comments in GPS | 11/10/2008


Birabongse Bhanudej - Wikipedia, a enciclopedia libre\nEnrico Platé, Gordini, Connaught, Maserati, Scuderia Milano\nPríncipe Birabongse Bhanudej Bhanubandh nado o 15 de xullo de 1914 en Bangkok, Tailandia, finado o 23 de decembro de 1985 Barons Court Station, Londres, máis coñecido como Príncipe Bira de Siam (agora Tailandia) ou polo seu alcume B. Bira, foi o primeiro piloto de carreiras tailandés que correu na Fórmula Un. Participou na Fórmula Un e carreiras de Gran Premio para os equipos Maserati, Gordini e Connaught, entre outros. Tamén foi regatista olímpico nos Xogos Olímpicos de 1956 na clase Star, Xogos Olímpicos de Roma, 1960 na clase Star, Xogos Olímpicos de Tokio de 1964 na clase Dragón e nos xogos olímpicos de Múnic na clase Tempest. Nos Xogos de 1960 competiu contra outro ex piloto de Fórmula Un, Roberto Mieres, quen terminou 17º por diante do príncipe que quedou 19º. Birabongse foi o único piloto do Sueste Asiático na Fórmula Un ata que o piloto malaio Alex Yoong uniuse a Minardi en 2001. O Príncipe Bira non só era un piloto de carreiras, tamén foi un excelente piloto de planeadores e aeronaves. En 1952 voou a notable distancia entre Londres e Bangkok co seu propio avión bimotor Miles Géminis.\n2 Andaina nas carreiras antes da Segunda Guerra Mundial\n4 Desenvolvemento das cores de carreiras tailandeses\n5.1 Resultados nas Carreiras de Fórmula 1 fora de campionato\nOs pais do príncipe Birabongse eran o Príncipe Bhanurangsi Savangwongse e a súa segunda esposa. O avó paterno de Birabongse foi o rei Mongkut, retratado nas películas de Hollywood The King and I e Anna and the King. A súa nai morreu cando o príncipe Birabongse tiña só catro anos Birabongse foi enviado a Europa en 1927 para completar a súa educación en Inglaterra no Eton College, onde se uniu a un dos seus propios sobriños, un neto do seu pai do seu primeiro matrimonio. Mentres estaba en Eton o seu pai morreu, deixándoo orfo. Foi posto baixo o coidado do seu primo, príncipe Chula Chakrabongse, que en última instancia converteuse no titor legal do Príncipe Bira. Ao saír de Eton aos 18 anos, a principios de 1933, o Príncipe Bira quedouse co príncipe Chula en Londres, mentres decidía sobre o seu futuro.\nO Príncipe Birabongse matriculouse para asistir ao Trinity College de Cambridge, pero ao saír da escola aínda non pasara o exame de ingreso na Universidade de Cambridge. Nun principio, o príncipe Chula contratou un titor para o Príncipe Bira, para preparalo mellor para o exame, pero o Príncipe Bira cambiou de opinión e expresou o desexo de aprender escultura en lugar de asistir á universidade. O Príncipe Chula presentouno ao escultor Charles Wheeler, e Wheeler tomou ao Príncipe Bira como alumno no seu estudo. Aínda que o Príncipe Bira mostrou algo de talento como escultor, en opinión de Wheeler tiña que aprender a debuxar, e así, no outono de 1934 o Príncipe Bira matriculouse na Shaw School Byam de Arte. O Príncipe Birabongse non asistiu á escola Byam Shaw por moito tempo, pero fíxose amigo dunha compañeira de estudos, Ceril Heycock, e comezou a cortexala en serio só unhas semanas máis tarde. Pero tanto o príncipe Chula como os seus pais puxeron severas limitacións na súa relación, e non foi ata 1938 que lograron de casarse.\nAndaina nas carreiras antes da Segunda Guerra Mundial[editar | editar a fonte]\nBira competiu primeiro co equipo do seu primo o príncipe Chula, White Mouse Racing, pilotando un Riley Imp en Brooklands en 1935. Neste coche Bira estableceu as cores nacionais do automobilismo de Siam: azul pálido con amarelo. Máis tarde viviu preto de Xenebra, Suíza, e no sur de Francia.\nMáis tarde en 1935 o príncipe Chula proporcionoulle un dos novos coches de carreiras de ERA, o R2B, que foi alcumado Rómulo. Bira terminou segundo na súa primeira carreira en Romulus, malia ter que deterse para reparacións. O resto de carreiras da tempada viu a Bira colocado constantemente entre os vehículos máis potentes dos Grandes Premios, con outro segundo lugar, e un quinto no Gran premio de Donington.\nEn 1936 os príncipes decidiron que os resultados da tempada anterior merecían un segundo ERA. Compraron o chasis R5B (que Bira nomeou Remus) para utilizar en carreiras británicas e retivo a Rómulo para as carreiras internacionais. Chula tamén comprou un Maserati 8CM para o equipo White Mouse. A experiencia de Bira ao volante fixolle gañar a Copa do Príncipe Rainiero en Monte Carlo. Bira gañou outras catro carreiras co ERA esa tempada, e levouse o Gran Premio de Maserati, un quinto en Donington e terceiro en Brooklands. Este foi o punto culminante de Bira e o equipo White Mouse.\nCando Dick Seaman fichou por Mercedes en 1937, os tailandeses compraronlle o Delage Grand Prix e todas as súas pezas de reposto, ademais dun segundo Delage. Malia varias melloras, e a contratación do experimentado enxeñeiro de carreiras e futuro director do equipo Jaguar Lofty England, os coches proporcionaban un rendemento moi baixo, e en moitas ocasións Bira correu nos vellos e substancialmente inferiores ERA. Ademais, o diñeiro gastado nas melloras do Delage esgotara os recursos do equipo. Máis adiante o equipo White Mouse investiu nun novo ERA C-Type, chasis R12c. O R12c chegou a ser coñecido como Hanuman. A raíz dun grave accidente en 1939 Hanuman foi reconstruído de novo coas especificacións do B-Type, á luz desta importante revisión Bira cambiou o nome do coche Hanuman II.\nMentres Bira mantivo uns resultados respectables nas carreiras británicas, as máis custosas carreiras internacionais foron en gran medida un desastre.\nLogo da guerra, Bira regresou á competición con diferentes equipos. En 1951 competiu nun vello 4CLT equipado cun novo motor Osca V12. Non se obtiveron resultados este ano como consecuencia da degradación das prestacións do coche combinadas cun grave accidente. En 1954, cunha caixa de cambios nova, nun Maserati 250F, gañou o Grand Prix des Frontières no circuíto de estrada de Chimay e logo terminou cuarto no Gran Premio de Francia de 1954 co seu propio Maserati. En xaneiro de 1955, gañou o Gran Premio de Nova Zelandia en Ardmore, retirouse ao final desa tempada.\nO Príncipe Bira morreu de paro cardíaco en Barons Court tube station, Londres, en 1985 á idade de 71 anos. O Circuíto Bira, nos arredores de Pattaya, Tailandia, leva o nome de Príncipe Bira.\nDesenvolvemento das cores de carreiras tailandeses[editar | editar a fonte]\nPríncipe Bira foi básico no desenvolvemento e o establecemento das cores de carreiras nacionais de Tailandia.\nBira 1936 Maserati 8CM, vista orixinal coa librea azul coa bandeira de Siam na cola e o emblema de Whitemouse xusto por diante da abertura do habitáculo.\nSegundo coche ERA de Bira, o R5B Remus, cunha librea intermedia azul con rodas amarelas. A bandeira do Reino Unido sitúase na posición de honra, no bordo dianteiro dereito do capó do coche, para representar ao seu fabricante.\nTerceiro ERA de Bira, chasis R12B Hanuman II, co esquema definitivo de carreiras tailandes azul pálido cos rieles do chasis e as rodas de cor amarelas. A bandeira tailandesa colócase na posición subsidiaria, no bordo dianteiro esquerdo do capó do coche, para representar ao piloto.\nMaserati A6GCM de B. Bira de 1954. Inter nunha interpretación máis flexible das súas cores. Post-Segunda Guerra Mundial, e sobre todo fóra de eventos Grand Épreuve, en carreiras nacionais as esquemas de cor non se cumprían estritamente.\nMaserati 4 en liña s\nDNA GBR ALE\nGordini 4 en liña s\n11 ALE NED ITA\nARX MON 500 BEL\nResultados nas Carreiras de Fórmula 1 fora de campionato[editar | editar a fonte]\nRet PAR EMP\nRet NOT ULS PES\nRet STT INT GOO\nRet PAU RIC\n17 PAR ULS\nDNA SCO NED ALB PES BAR GOO\nRIO SYR VAL AUS RIC LAV PAU\nWD IBS MAR\n2 AST INT\n6 ELA NAP EIF PAR\nNC FRO ULS\nRet MOZ LAC\n5 WEC MAR\n4 CEA DMT COM NAT BAU MOD CAD SKA MAD AVU JOE NEW RIO\nSYR PAU LAV AST KMS INT\n4 ELA NAP ULS WIN COR FRO\nRet SNE EIF\n11 AGP COU PGG WEC MID ROU\nDNA HAL CRY AVU\nRet USA LAC DRE BRI MCM SAB NEW CAD SAC RED SKA LON MOD MAD BER JOE CUR\nRIO NZM BUE SYR\nNTS PAU LAV BOR\n6 CUR ROM FRO\n1 COM BAF CRY ROU\n4 AUG COM OUL RED PES\n2 SAC JOE CAD GBE GOO DAI\n↑ 2,0 2,1 2,2 Birabongse, Princess Ceril (1998). The Prince and I: My life with Prince Bira of Siam. Veloce Publishing. p. 224. ISBN 978-1-845845-69-8.\nWikimedia Commons ten máis contidos multimedia na categoría: Birabongse Bhanudej\nBira at Brooklands text: The Brooklands Society site\nHis personal life Arquivado 13 de abril de 2012 en Wayback Machine. text.\nPrince Bira at The Crittenden Automotive LibraryArquivado 03 de marzo de 2016 en Wayback Machine., full F1 race-by-race statistics\nSports Reference: birabongse-prince-bhanubandh-1\nTraído desde «https://gl.wikipedia.org/w/index.php?title=Birabongse_Bhanudej&oldid=5852497»\nPilotos de Fórmula 1 de Scuderia Milano\nPríncipes de Tailandia\nCasa de Bhanubandh\nA última edición desta páxina foi o 27 de agosto de 2021 ás 08:47.


Os 10 mellores xogos de palabras para a móbil | Consumer\nOs 10 mellores xogos de palabras para a móbil\nEste tipo de xogos para o smartphone serven para pasar o intre, mellorar o vocabulario e mesmo aprender e practicar novos idiomas\nData de publicación: Luns, 22deAgostode2016\nXogos para o móbil hai de moitos tipos e para todos os gustos. E dado que parece que a maioría de usuarios non se separa do seu teléfono nin durante as vacacións de verán (ata un 83% considérao imprescindible e priorízao na maleta antes que o cepillo de dentes, segundo o estudo Asus “Tecnoloxía e verán en España”), o conveniente é estar ao tanto das novidades do sector. Sexa cal for o xénero preferido, o mercado dos xogos para smartphone presenta novos títulos con frecuencia. Quen aínda non probou os mellores trucos de Pokémon GO? Pero tamén hai algúns clásicos que nunca pasan de moda, como as versións de xogos de mesa, de palabras ou de cartas, e que poden converterse con facilidade nun entretemento sinxelo e á vez adictivo para as vacacións estivais. Neste artigo repásanse algúns dos xogos de palabras máis divertidos para móbil, cos que pasar un intre divertido e, de paso, mellorar o vocabulario.\nPor que xogos de palabras?\nOs xogos de palabras para móbil non só son unha alternativa entretida para cando se ten un intre libre, senón que ademais poden contribuír a mellorar o vocabulario na lingua materna e, se teñen soporte para outros idiomas, a adquirir maior destreza no manexo dunha segunda lingua, como o inglés.\nDemostrouse en numerosas ocasións que o xogo é un excelente vehículo para a aprendizaxe, e este non ten por que estar limitado á infancia. Calquera idade é boa para seguir aprendendo, e a tecnoloxía pode ser unha gran aliada para iso.\nOs 10 mellores xogos de palabras para móbil\n1. Apalabrados. Este título é todo un clásico entre os xogos de palabras para móbil. O seu deseño e funcionamento imitan ao popular xogo de mesa Scrabble, onde hai que formar palabras por quendas coas letras que se teñen. Pódese xogar contra amigos ou contra opoñentes de todo o mundo seleccionados ao azar. Está dispoñible para iPhone e para móbiles Android.\n2. Palabras con Amigos (Words with Friends). Este xogo é outro dos grandes clásicos. Igual que o anterior, é unha versión de Scrabble para smartphone, na que o xogador deberá construír palabras coas letras que lle son asignadas. Pódese xogar en varios idiomas e facelo contra amigos ou contra opoñentes seleccionados de maneira aleatoria. Está dispoñible para descarga en iPhone e en teléfonos Android.\n3. Wordfeud. Estoutra adaptación do clásico Scrabble ao móbil reta ao xogador a formar tantas palabras como poida nun taboleiro de 15×15, xogando contra un amigo ou un opoñente elixido ao azar polo propio Wordfeud. Pódese xogar en varios idiomas e participar ata en 30 partidas simultáneas. Está dispoñible para iPhone, para Windows Phone e para teléfonos Android.\n4. Ruzzle. O obxectivo neste xogo é atopar as palabras ocultas nun taboleiro de letras mesturadas. Pero a cousa non queda aí: tamén se poden enviar retos a xogadores e tomar parte en torneos semanais. Ademais, o xogo fai seguimento do progreso e, a medida que se superan niveis, obtéñense diferentes recompensas. Pódese descargar en iPhone e en móbiles Android.\n5. Wordbase. Este título é unha mestura de xogo de palabras e de estratexia. Nel hai que formar palabras, pero á vez hai que chegar ata a “base” do opoñente e cortar os seus posibles movementos. É dicir, hai que ter bo vocabulario e ademais seguir unha estratexia similar á do xadrez ou as damas. Pódese descargar en iPhone e en teléfonos Android.\n6. Word Academy. Este divertido xogo reta ao usuario a atopar palabras ocultas nun taboleiro cheo de letras mesturadas. Non hai que deixarse enganar pola facilidade dos primeiros niveis, xa que o xogo vai complicándose a medida que se progresa. Está dispoñible para iPhone e para móbiles Android.\n7. AlphaBetty Saga. King é coñecido sobre todo por Candy Crush, pero tamén ten xogos de palabras como este. Aquí o obxectivo non é acumular caramelos, senón atopar palabras nunha especie de sopa de letras para facela desaparecer do taboleiro. Como en todos os xogos de King, existen diversas axudas que se poden comprar con diñeiro real. Está dispoñible para iPhone e para teléfonos Android. Tamén se pode xogar en liña.\n8. WordBrain. Parecido a Word Academy, reta ao xogador a contruir palabras coas letras distribuídas nun taboleiro. Inclúe case 600 niveis de dificultade crecente, que ademais hai que resolver na orde correcta. O xogo está dispoñible en 15 idiomas, de maneira que resulta perfecto para practicar vocabulario nalgunha lingua que se estea estudando. Está dispoñible para descarga en iPhone e en móbiles Android.\n9. Wordament. Este xogo desenvolvido por Microsoft toma o concepto do taboleiro de letras onde hai que formar palabras, e transfórmao nunha competición en tempo real onde varios xogadores compiten de maneira simultánea. Hai varios modos de xogo dispoñibles, con fichas de varias letras, roldas rápidas, palabras temáticas e máis. Pódese descargar en iPhone, en Windows Phone e en teléfonos Android.\n10. Snap Attack. Pensado como a continuación do anterior, estoutro titulo de Microsoft reta a xogadores de todo o mundo a competir en rápidas partidas de dous minutos e medio, tentando construír tantas palabras como poidan nun taboleiro: a palabras máis longas, maior puntuación. Está dispoñible para iPhone, para Windows Phone e para móbiles Android.\naplicacións juegos-gl móviles-gl Ocio-gl videoxogos\nEs un adicto aos videoxogos, o móbil ou as redes sociais?


14:07 Sabado, 24 de Agosto de 2019\nCalquera observador medianamente obxectivo pode constatar que, malia os agoiros provocados pola crise económica, o discurso europeísta logrou calar no discurso público\nCalquera observador medianamente obxectivo pode constatar que, malia os agoiros provocados pola crise económica, o discurso europeísta logrou calar no discurso público. Ben por puro pragmatismo, ben por un verdadeiro compromiso coa idea dunha Europa unida, as análises que pretenden explicar e transformar a nosa realidade máis próxima están obrigadas a utilizar o marco europeo como referencia das súas consideracións. Non obstante, é doado comprobar que existen polo menos dúas escolas de pensamento diferentes -e mesmo contraditorias entre si- detrás da omnipresente palabra Europa.\nPor unha banda, atopamos unha idea forxada fundamentalmente a partir da Ilustración e da Revolución Francesa: a dun continente organizado segundo a razón, a harmonización dos dereitos individuais e colectivos e a convivencia pacífica de pobos emancipados. Por outra banda, temos a realidade dunha armazón institucional -a Unión Europea- que non acaba de decidirse a definir coherentemente a súa natureza política e que, en consecuencia, atopa innumerábeis dificultades e reticencias para controlar uns mecanismos de mercado cada vez máis opostos á razón democrática.\nNos simplificadores termos xornalísticos, a Europa social e a Europa dos pobos opóñense a unha Europa dos mercados que, paradoxalmente, non dubidará en aniquilar, coa súa insaciábel avaricia, o legado da Ilustración que lle outorga sentido á propia idea de Europa.\nNa última edición do festival Cineuropa estreouse en Galiza Film Socialisme, a última película de Jean-Luc Godard, unha fermosísima obra que reflexiona, precisamente, sobre a posibilidade de que esta última crise do capitalismo sexa, en realidade, unha crise da civilización europea que ameaza coa desaparición dese herdo ilustrado. A pregunta Quo vadis Europa? preside a narración e articula un relato que comeza como unha elexía nostálxica sobre unha cultura que insiste en reafirmar a perda dos seus valores, para acabar nunha chamada á recuperación da utopía como motor da Historia.\nGodard reinterpreta con amarga ironía a viaxe de Ulises en termos contemporáneos: un cruceiro de pracer reconstrúe o itinerario mediterráneo polos lugares de orixe da nosa civilización (Exipto, Palestina, Odessa, Grecia, Nápoles Barcelona...). Mentres se visitan emprazamentos que forman parte indispensábel do noso imaxinario cultural, no interior do barco as máquinas tragaperras non deixan de engulir e devolver moedas, a distorsionada música da discoteca atorda os sentidos e o filósofo Alain Badiou pronuncia unha conferencia diante dun auditorio baleiro. Unha espía rusa declara que non quere morrer "sen ver feliz a Europa" e un antigo nazi ratifica a fin da memoria. A banalización e a alienación alaga as vidas dos viaxeiros, que esqueceron a ambigua fórmula que deu lugar a Europa -a alianza entre democracia e traxedia- para lle render culto ao mercado, a última e definitiva instancia que dirime cal debe ser o noso lugar no universo.\nUnha intricada arañeira de citas e referencias culturais e unha suntuosa panoplia de achádegos visuais converte este filme nunha obra mestra que retrata con implacábel beleza a traxedia colectiva das ilusións perdidas dos europeos. Mais nunha atrevida reviravolta, ese laio melancólico se realiza convocando algunhas das pantasmas que debuxaron a liberación espontánea dos pobos: as famosas escaleiras de Odessa, a guerra civil española, a resistencia ao nazismo na Francia da ocupación. Momentos en que a revolta se organizou sen esperar polas condicións obxectivas que permitisen a vitoria. E xa dende o primeiro diálogo -no que escoitamos que "o diñeiro é un ben público"- se apunta a hipótese de que é a idea de propiedade a que debe cambiar para que Europa sobreviva.\nVelaí, aínda que necesariamente dun xeito dolorosamente redutor, as trabes coas que Godard constrúe a súa reflexión sobre o ser europeo. Malia a dificultade da súa linguaxe e a multiplicidade de significados que cada imaxe suxire, o espectador quedará engaiolado. Non só porque se ve concernido por todo o que ocorre na pantalla, senón porque, guiado polo director, se internará na trastenda da historia nunha amalgama na que a vida, a cultura e a arte do pasado se converten en fragmentos cuxa lectura ilumina o presente desa Europa que todos invocan e que moi poucos semellan entender.\n0 comentarios | 9163 lecturas


Rianxo (A Coruña), 1992\nIago Hermo é un deses artistas de Rianxo que atoparon na música a súa vocación. Hoxe en día desenvolve a súa actividade como compositor, pianista e director nos Países Baixos (onde reside), logo de anos de formación en Rianxo, escola de múisca onde comezou, pasando polos conservatorios de Santiago de Compostela e de A Coruña.\nEntre as distintas agrupacións coas que colaborou destacan os ensembles de música contemporánea Ensemble IXOR, Vertixe Sonora Ensemble, Ensemble 88 (Países Baixos) e o 4+1 Piano Ensemble, grupo de piano experimental fundado polo propio compositor. En canto a grandes agrupacións, destacar a súa colaboración coa Banda Municipal de Música de A Coruña, a Banda Sinfónica da Federación Galega de Bandas de Música, a orquestra de ópera do Conservatorium Maastricht (Países Baixos) e a Sinfonieorchester Aachen (Alemaña).\nParticipou en festivais como o II Ciclo de Música Contemporánea MIHL Sons-XXI de Lugo, o Espazo IXOR na Coruña, as II Xornadas de Música Contemporánea de Santiago de Compostela, o ciclo “Do Audible” xunto ao Vertixe Sonora Ensemble, a Night of Classical Music e a Night of Contempmorary Music en Maastricht.\nActualmente reside nos Países Baixos, onde estuda simultaneamente dous másters en Composición Musical e Dirección de Música Contemporánea no Conservatorium Maastricht (becado pola Fundación SGAE), e un terceiro máster en Servizos Culturais pola Universidade de Santiago de Compostela. Recupera a súa actividade de profesor de piano en Maastricht e Amsterdam, a cal levou a cabo previamente durante 5 anos na Escola de Música de Rianxo e 2 anos na Asociación Músico-Cultural “Solfa”. Entre os proxectos actuais atópanse impartir talleres de ópera en Rianxo e Amsterdam, a composición de diversas obras para encargos en Galicia, Bélxica e os Países Baixos, así como a creación da súa ópera multimedia “Cidade sen luz” co apoio da Stichting Maastricht Cultural Entrepreneurship.


Catedral de Santiago | Historia de Galicia\nClasificado como_ Catedral de Santiago\nTempo de lectura: 3 min. A cultura popular tende a referirse ó mes de xullo como o “mes de Santiago”. Unha das grandes celebracións de Galicia foi historicamente o...\nTempo de lectura: 4 min. En 1989 agolpábase unha multitude ao carón da catedral de Santiago de Compostela, na praza das praterías, para observar a sustitución da xigantesta campá...\nTempo de lectura: 7 min. Felipe Criado-Boado, Director o Instituto de Ciencias del Patrimonio (Incipit) do CSIC e Presidente da Asociación Europea de Arqueólogos (EAA), quere abrir neste artigo...\nArte / Axenda / Destacadas 2 / Historia contemporánea / Xeral\nTempo de lectura: 2 min. Foi a finais do século XIX, en 1894, cando o cabido da catedral compostelá elixía un novo organista. Era pontevedrés, unha das grandes figuras...\nXunta e Estado subvencionan con 17 millóns as obras da Catedral de Santiago para o Xacobeo 2021\nArquitectura / Arte / Destacadas / Patrimonio / Relixión / Turismo\nTempo de lectura: 2 min. A Fundación Catedral percibirá 17 millóns de euros do diñeiro dos cidadáns a pesar da súa decisión de cobrar 10 euros por visitar o...\nA Catedral de Santiago prevé recadar 4.750 euros ao día coas visitas ao Pórtico da Gloria\nArte / Destacadas / Medievo / Relixión\nTempo de lectura: 2 min. 10 euros. Ese é o prezo que terán que pagar os residentes en Galicia e os turistas por ver o Pórtico da Gloria a...\nPáxina 2 de 6«12345...»Última »


O BNG PRESENTA MOCIÓNS NOS CONCELLOS DA COSTA DA MORTE PARA O O REMATE DA AUTOVÍA ATÉ CEE - Sen categorizar - BNG da Comarca da Costa da Morte - BNG - Bloque Nacionalista Galego\nO BNG PRESENTA MOCIÓNS NOS CONCELLOS DA COSTA DA MORTE PARA O O REMATE DA AUTOVÍA ATÉ CEE\nBNG Costa da Morte 22 dec. 2014 - 15:30\nbng costa da morte cee autovía\nO pasado venres, a deputada Ana Pontón e o responsábel comarcal do Bng, Serxio Domínguez Louro, daban unha rolda de prensa en Corcubión para tratar, polo miúdo, todo o que está a acaecer coa autovía Costa da Morte.\nAna Pontón destacou que o informe dos Servizos xurídicos do propio Parlamento recoñece a ilegalidade da modificación iniciada polo Goberno galego sobre o contrato, ao que sumou a ausencia dun informe rigoroso da Xunta que xustifique que seis millóns de euros eviten a quebra económica da Xunta, tentan convencernos da súa situación boiante e que estamos saíndo da crise.\nParécenos moi grave pagar tres veces máis do custe dunha autovía na que a Xunta non está a defender o interese xeral que sería dotar de infraestruturas modernas a Costa da Morte para favorecer o seu desenvolvemento e non ao ditado dunha construtora  que ademais parte aparece na trama Gürttel.\nA deputada reclamou a copia integra do expediente e preguntou que ten que ocultar o Partido popular para que o BNG non poida acceder a esa documentación. Si nos vai dicir que vaiamos á Xunta para consultar expedientes parciais, dixo, non nos vale, porque temos dereito a copia íntegra dos expedientes.\nA Xunta recoñece que permitíu a paralización das obras.\nO director Xeral da Axencia galega de Infraestruturas, Francisco Menendez comprometeuse a remitir os expedientes e defendeu á xestión da Xunta alegando que non se produciu ningún incumprimento nos prazos da execución obras porque a Xunta autorizou a paralización das obras, polo tanto, non hai penalidades neste contrato. Non é posible rescindir o contrato e executar a autovía porque implicaría o pagamento dunha responsabilidade patrimonial de 40 millóns de euros cantidade investida ata este momento.\nA deputada do BNG afirma que este dato é moi relevante porque pon de manifesto que a Xunta ocultou esta paralización durante os últimos meses e preguntou en que momentos se produciu esta suspensión.\nPontón lembrou que o BNG denunciou a ilegalidade de contratos que agora son investigados pola Xustiza na Operación Zeta mentres a Xunta o negaba o que nos leva a pensar que o Partido popular carece de credibilidade tamén neste asunto. Hai unha evidencia, afirmou, a Xunta non aplicou as penalidades incluídas no contrato coa concesionaria da Costa da Morte e neste caso o PP e a Xunta incumpren de maneira flagrante o seu compromiso cos veciños e veciñas da Costa da Morte.\nPola súa parte, o responsábel comarcal anunciou a presentación de mocións en todos os concellos para tratar que a Xunta deixe de enganar aos habitantes da Costa da Morte con falsas promesas, e que retome a idea inicial que saiu da catástrofe do Prestige, a de vertebrar a bisbarra cunha vía de comunicación que unira Fisterra coa Coruña.\nEvidentemente, isto deixa as claras que a autovía até Baio é insuficiente, o imprescindíbel é, como mínimo, chegar con ela até Berdoias e unir esta con Cee con un corredor, sen esquecer a bifurcación pendente ao porto de Brens, imprescindíbel para o desenrolo industrial e mercantil da comarca.\nCee, a 22 de Decembro de 2014\nAcción feminista do BNG contra os micromachismos


O Punto limpo de Gondomar xestionou 309.500 quilos de residuos no 2020, un 70% máis respecto ao ano anterior.\nWednesday, 09 June 2021 14:19\nMadeira, entullos e poda copan as visitas ao Punto Limpo de Gondomar.\nO Concello de Gondomar continúa o seu camiño cara un municipio máis sostible, apostando por unha política que prioriza accións na procura dese obxectivo ao longo de todo o ano. Dende a concellería de Medio Ambiente, dirixida por Brais Misa, quérense subliñar as importantes accións desenvolvidas para mellorar as instalacións do Punto Limpo municipal, e actualizar a normativa que o regulaba adaptándoa á nova realidade e ás novas necesidades da veciñanza, cada vez máis concienciada medioambientalmente. Proba delo é que só de abril a decembro de 2020 recibiu un 70% máis de quilos de residuos que con respecto ao mesmo período de 2019.\nUn 30,4% máis de tipoloxías\nUnha das principais novidades deste renovado Punto Limpo foi a ampliación por parte do Concello da tipoloxía de residuos e das cantidades máximas que se poden depositar, o que repercutiu nun aumento do 30,4% na tipoloxía de residuos entregados en cada recepción realizada. Ademais, nesta aposta por adaptar as instalacións ás necesidades da veciñanza creouse un lugar específico para Residuos e Aparellos Eléctricos e Electrodomésticos (RAEES), que cada vez adquiren maior importancia e requiren máis espazo. Neste sentido, no ano 2020 o punto limpo recorreu 13.860 quilos de monitores e pantallas, 12.800 kg de grandes aparellos eléctricos e electrónicos e outros 10.218 de pequenos aparellos.\nUnha aposta por parte do goberno que atopa unha resposta directa por parte da poboación de Gondomar como demostran as 2.498 entradas de usuarios e usuarias rexistradas de abril a decembro de 2020 de 2020, o que representa un incremento dun 11,5% respecto ao mesmo periodo do ano anterior. Máis do 52% destas entradas foron de veciños e veciñas procedentes das parroquias de Vincios (700 usuarios e usuarias) e Gondomar (608), seguidas xa de lonxe por Vilaza (197), Donas (189), Chaín (186), Mañufe (174), Peitieiros (169), Morgadáns (115), Borreiros (112) e Couso (48). Por cada entrada deses usuarios nas instalacións do punto limpo rexistráronse unha ou varias entregas de residuos, xerando en total 16.291 depósitos.\nAs instalacións están abertas ao público de luns a xoves en horario de 16.00 a 19.00 horas e venres e sábado de 09.00 a 13.00 horas. Ademais, o Concello ten a disposición da veciñanza un servizo de recollida de voluminosos co que contactar a través do teléfono gratuíto 900 107 382.


Unicamente Galiza e A Rioxa medrarán en 2019 por baixo da media española - ECONOMÍA - Sermos Galiza - Diario de intereses galegos\nUnicamente Galiza e A Rioxa medrarán en 2019 por baixo da media española\nRedacción 14 Febreiro 2019 11:54 h.\nO Centro de Predición Económica (Ceprede) prevé que o crecemento económico galego sexa de 1,8%. A media de incremento no Estado é de 2,3%.\nPIB MEDRE ECONÓMICO\nO Centro de Predición Económica (Ceprede) publicou a súa previsión de medre do PIB dos diferentes territorios do Estado español para 2019 e Galiza non sae ben parada. O noso país é, canda A Rioxa, os únicos territorios que segundo estas proxeccións terá neste ano un medre inferior á media española, que é de 2,3%.\nGaliza medrará por baixo de 2%. En concreto, o seu Produto interior bruto aumentará 1,8%. Para realizar estas predicións, o Ceprede (un centro permanente de investigación económica que naceu do traballo de profesores universitarios e fundacións universidade-empresa de varios territorios, entre elas a Feuga galega) ten en conta quince indicadores da actividade económica: desde a produción industrial ao consumo de combustíbeis, de matriculacións a exportacións, afiliación á Seguridade Social ou mesmo as pernoctacións.\nOs dados amosan que Galiza e A Rioxa se sitúan á cola do incremento. Mentres, no outro extremo hai seis territorios no Estado que van medrar máis que a media española. Murcia continúa situándose como a rexión máis dinámica en 2019, cun avance previsto de 2,8%. Aragón (2,6%), Madrid (2,6%), Andalucía (2,5%), Baleares (2,5%) e Cataluña (2,4%) completan ese cupo de territorios que medran por riba de 2,3%.\nPara Asturies e Castela-A Mancha, Ceprede prevé un medre igual ao da media estatal.